Na temelju članka 23. stavka 5., članka 26. stavka 5. i članka 27. stavka 4. Zakona o vježbenicima u pravosudnim tijelima i pravosudnom ispitu (»Narodne novine«, broj 84/08 i 75/09), ministar pravosuđa donosi

**PRAVILNIK O POLAGANJU PRAVOSUDNOG ISPITA**

(Urednički pročišćeni tekst, „Narodne novine“, broj 96/09 i **22/15**)

1. UVODNE ODREDBE

Članak 1.

Ovim Pravilnikom propisuje se sastav i način rada Ispitnog povjerenstva za polaganje pravosudnog ispita, način prijave za polaganje pravosudnog ispita, način izbora predmeta za pisane radnje, dopuštena pomagala pri izradi pisanih radnji, vrijeme i mjesto izrade pisanih radnji, nadzor nad pisanim dijelom ispita, provođenje usmenog dijela ispita, uvjete pod kojima se odobrava slušanje usmenog dijela ispita te sadržaj uvjerenja i svjedodžbe o položenom pravosudnom ispitu.

2. ISPITNO POVJERENSTVO ZA POLAGANJE PRAVOSUDNOG ISPITA

Članak 2.

(1) Prije imenovanja predsjednika i članova Ispitnog povjerenstva za polaganje pravosudnog ispita (u daljnjem tekstu: Ispitno povjerenstvo) i njihovih zamjenika, ministar nadležan za poslove pravosuđa zatražit će od predsjednika Vrhovnog suda Republike Hrvatske, Visokog trgovačkog suda Republike Hrvatske, Visokog prekršajnog suda Republike Hrvatske, **Visokog upravnog suda Republike Hrvatske**, Glavnog državnog odvjetnika Republike Hrvatske, Hrvatske odvjetničke komore, Hrvatske javnobilježničke komore i od pravnih fakulteta i drugih odgovarajućih tijela, obrazloženi prijedlog o mogućim kandidatima.

(2) Ispitno povjerenstvo pred kojim se polaže pravosudni ispit sastoji se od predsjednika i četiri člana.

(3) Predsjednik Ispitnog povjerenstva određuje:

– članove Ispitnog povjerenstva koji će ocjenjivati pisane radnje te

– članove Ispitnog povjerenstva koji će određenog dana ispitivati kandidate.

(4) Rješenjem o imenovanju Ispitnog povjerenstva imenuju se tajnik Ispitnog povjerenstva i njegovi zamjenici, koji obavljaju stručne i administrativne poslove za potrebe Ispitnog povjerenstva.

(5) Za tajnika i njegove zamjenike može biti imenovana osoba koja ima položen pravosudni ispit.

(6) Predsjedniku, članovima i tajniku Ispitnog povjerenstva te njihovim zamjenicima pripada naknada za rad u visini koju odredi ministar nadležan za poslove pravosuđa.

Članak 3.

(1) Ispitno povjerenstvo, uz suglasnost ministra nadležnog za poslove pravosuđa, određuje izvore za polaganje pravosudnog ispita.

(2) Ispitno povjerenstvo dužno je najmanje dva puta godišnje izvršiti usklađivanje izvora za polaganje pravosudnog ispita s pozitivnim pravnim propisima.

3. POLAGANJE PRAVOSUDNOG ISPITA

*3.1. Prijava za pravosudni ispit*

Članak 4.

(1) Prijava za polaganje pravosudnog ispita podnosi se ministarstvu nadležnom za poslove pravosuđa najkasnije 30 dana prije početka **pisanog dijela ispita kojem kandidat namjerava pristupiti**.

(2) Kandidat je prijavi dužan priložiti:

– diplomu o završenom sveučilišnom diplomskom studiju prava (u slučaju iz članka 5. stavka 4. Zakona o vježbenicima u pravosudnim tijelima i pravosudnom ispitu – u daljnjem tekstu: Zakon, mora se priložiti i prijevod inozemne diplome);

– dokaz o ispunjenju uvjeta iz članka 21. i 22. Zakona;

– dokaz o uplati naknade za pristup polaganju pravosudnom ispitu;

– izjava kandidata o pravnom području za izradu treće pisane radnje (radno, trgovačko ili upravno pravo).

(3) Ako je kandidat nakon stjecanja diplome sveučilišnog diplomskog studija prava promijenio osobno ime, prijavi je dužan priložiti i izvod iz matične knjige vjenčanih ili vjenčani list odnosno rješenje o promjeni osobnog imena.

(4) Isprave iz stavka 1. i 2. ovog članka prilažu se u izvorniku ili ovjerenoj preslici.

Članak 5.

Za svakog kandidata osniva se spis predmeta koji sadrži:

– prijavu kandidata,

– isprave kojima se dokazuje ispunjavanje uvjeta za polaganje pravosudnog ispita,

– rješenje o polaganju pravosudnog ispita,

– ispravljene i ocijenjene izvornike pisanih radnji kandidata, te mišljenja i ocjene članova Ispitnog povjerenstva,

– zapisnik o tijeku pravosudnog ispita,

– presliku svjedodžbe o položenom pravosudnom ispitu,

– zahtjeve kandidata i odluke Ispitnog povjerenstva, ako se odnose na ispitni postupak,

– liječničke potvrde ili druge isprave, ako su u vezi s ispitnim postupkom.

*3.2. Raspored polaganja pravosudnog ispita*

Članak 6.

(1) Vrijeme polaganja pisanog i usmenog dijela pravosudnog ispita određuje rasporedom ministarstvo nadležno za poslove pravosuđa.

(2) O vremenu polaganja pisanog dijela pravosudnog ispita kandidat se mora obavijestiti pisanim putem najmanje **8 dana**prije dana određenog za polaganje.

(3) Obavijest o polaganju pravosudnog ispita sadrži vrijeme i mjesto polaganja pisanog dijela ispita, naznaku kandidatu da je prilikom dolaska na ispit dužan predočiti važeću osobnu iskaznicu ili putovnicu, te uputu o mogućnosti korištenja dopuštenih pomagala predviđenih ovim Pravilnikom.

Članak 7.

Kandidat koji bez opravdanog razloga nije pristupio pisanom dijelu pravosudnog ispita može pristupiti polaganju pravosudnog ispita protekom najmanje tri mjeseca od dana kada mu je bio određen termin za polaganje istog.

*3.3. Pisani dio ispita*

Članak 8.

(1) Ispitno povjerenstvo izabire predmete koji služe kao predložak za pisane radnje. Ukoliko se u spisu predmeta nalazi odluka kakvu je kandidat dužan izraditi, takva će se odluka izuzeti iz spisa.

(2) Predložak za izradu pisane radnje mora biti prvostupanjski spis predmeta iz područja građanskog i kaznenog sudovanja.

(3) Treću pisanu radnju kandidat izrađuje iz područja radnog, trgovačkog ili upravnog prava, prema osobnom izboru, koja osim izrade presude može predstavljati izradu rješenja, tužbe i odgovora na tužbu, žalbe te drugih obrazloženih podnesaka sudu.

(4) Ako postoje opravdani razlozi, kao što su zaštita privatnosti, zaštita poslovne ili službene tajne te zaštita podataka iz nekog drugog opravdanog razloga, iz spisa predmeta uklonit će se podaci o strankama u postupku.

(5) Kandidati koji istodobno pišu pisanu radnju kao predložak **koriste isti spis predmeta**.

(6) Predlošci za izradu pisanih radnji zapečatit će se u posebnim omotnicama, **odnosno pohraniti u elektronskom obliku na računalu, a kandidati ih otvaraju odnosno pristupaju im** neposredno prije početka ispita.

(7) Jednom upotrijebljeni spis predmeta ne može se ponovno koristiti kao predložak za izradu pisane radnje.

Članak 9.

(1) Sve tri pisane radnje moraju se izraditi u roku od osam dana, s time da se u jednom radnom danu može pisati samo jedna.

(2) Pisane radnje izrađuju se na hrvatskom jeziku i na latiničnom pismu.

Članak 10.

(1) Izrada pojedine pisane radnje može trajati najduže osam sati. Ako kandidat u tom vremenu ne dovrši pisanu radnju predaje je nedovršenu, a ova činjenica upisuje se u zapisnik o tijeku pravosudnog ispita.

(2) U slučaju remećenja urednog tijeka pisanog dijela ispita osoba zadužena za nadzor, uz suglasnost predsjednika Ispitnog povjerenstva, može produžiti vrijeme za izradu pisane radnje razmjerno trajanju prekida, ali ne duže od dva sata. U slučaju da smetnja traje duže od dva sata pojedinim ili svim kandidatima omogućit će se ponovna izrada te pisane radnje.

Članak 11.

(1) Predsjednik Ispitnog povjerenstva može na zahtjev kandidata s invaliditetom vrijeme za izradu radnje produžiti za najviše dva sata, ako kandidat zbog svog invaliditeta nije u mogućnosti radnju izraditi u vremenu iz članka 10. stavka 1. ovog Pravilnika.

(2) Zahtjev iz stavka 1. ovoga članka podnosi se u prijavi za polaganje pravosudnog ispita te istome mora biti priložena vjerodostojna liječnička dokumentacija.

(3) Odluka o zahtjevu dostavit će se kandidatu uz poziv za pristup pisanom dijelu ispita, a protiv iste nije dopušten pravni lijek.

Članak 12.

Pisane radnje izrađuju se u prostorijama koje odredi ministarstvo nadležno za poslove pravosuđa.

Članak 13.

**(1) Pri izradi pisanih radnji kandidat smije kao dopuštena pomagala koristiti tekstove propisa.**

Dopuštena pomagala kandidati sami donose na pisani ispit.

(2) Predsjednik Ispitnog povjerenstva može na zahtjev kandidata s invaliditetom odobriti i dodatna pomagala, ako je njihovo korištenje potrebno da bi se kandidatu omogućilo ravnopravno sudjelovanje na ispitu (npr. prijevod spisa predmeta na Brailleovo pismo ili na drugi način da ih kandidat može čitati, računalo, prevoditelj za znakovni jezik, materijalna ili slušna pomagala, osobe koje čitaju na glas te materijalna pomagala za pisanje ili osobe koje kandidatima pomažu pri pisanju).

(3) Zahtjev za korištenje dodatnih pomagala iz stavaka 2. ovoga članka mora biti sadržan u prijavi za polaganje pravosudnog ispita, uz priloženu vjerodostojnu liječničku dokumentaciju. Odluka o zahtjevu dostavit će se kandidatu uz poziv za pristup pisanom dijelu ispita, a protiv iste nije dopušten pravni lijek.

Članak 14.

(1) Kandidata koji na pisanom dijelu ispita koristi nedopuštena pomagala, kao što su primjerci sudskih odluka, tehnička pomagala i komunikacijske uređaje ili remeti uredni tijek ispita, osoba koja nadzire pisani dio ispita udaljit će iz prostorije i preuzet do tada izrađen pisani dio radnje, koja će se ocijeniti uzimajući u obzir sve okolnosti. Ova činjenica upisuje se u zapisnik o tijeku pravosudnog ispita.

(2) Kandidatu koji, bez prethodne dozvole osobe koja nadzire pisani dio ispita, napusti prostoriju u kojoj se održava ispit, neće se dopustiti da nastavi pisanje radnje. U tom slučaju postupit će se sukladno stavku 1. ovog članka.

Članak 15.

(1) Prije početka izrade svake pisane radnje tajnik Ispitnog povjerenstva utvrdit će identitet kandidata na temelju važeće osobne iskaznice ili putovnice, te mu dodijeliti osobnu zaporku.

(2) Zaporka se sastoji od kombinacije pet znamenki, bilježi se u spisu kandidata, **te naznačuje** na prvoj stranici svake pisane radnje.

(3) Ako kandidat na pisanu radnju pored zaporke stavi bilo kakvu drugu oznaku, predsjednik Ispitnog povjerenstva naložit će mu ponovno pisanje radnje.

Članak 16.

(1) Nadzor nad tijekom pisanog dijela pravosudnog ispita provodi tajnik Ispitnog povjerenstva ili njegov zamjenik, odnosno druga osoba koju odredi predsjednik Ispitnog povjerenstva. O tijeku pisanog dijela ispita vodi se zapisnik na obrascu koji je sastavni dio ovog Pravilnika (obrazac broj 1).

(2) Osoba zadužena za nadzor upozorit će kandidate prije početka pisanog dijela ispita na posljedice uporabe nedopuštenih pomagala, prekoračenja vremena predviđenog za izradu pisane radnje, propuštanja predaje radnje, remećenja urednog tijeka ispita i neopravdanog napuštanja prostorije u kojoj se izrađuje pisana radnja te takvo upozorenje unosi u zapisnik.

(3) Osoba zadužena za nadzor uručit će kandidatima zapečaćene omotnice s pripremljenim predlošcima za izradu pisane radnje, **odnosno omogućiti pristup predlošku u elektronskom obliku**.

(4) Zapisnik o tijeku pisanog dijela ispita dostavlja se Predsjedniku Ispitnog povjerenstva.

Članak 17.

**(1) Pisane radnje i spis predmeta koji je služio kao predložak za njihovu izradu dostavit će se članovima Ispitnog povjerenstva na pregled i bodovanje.**

(2) Članovi Ispitnog povjerenstva zaduženi za pregled i bodovanje pisanih radnji dužni su iste pregledati i ocijeniti najkasnije u roku od 6 dana po dovršetku pisanog dijela ispita.

(3) Tajnik Ispitnog povjerenstva na prikladan će način obavijestiti kandidate o ostvarenom broju bodova na pisanom dijelu ispita, najkasnije 14 dana prije usmenog dijela ispita.

Članak 18.

Na zahtjev kandidata omogućit će se uvid u njegove pisane radnje i postignuti broj bodova. Zahtjev se podnosi predsjedniku Ispitnog povjerenstva u roku od 15 dana nakon primitka obavijesti o rezultatima ispita.

*3.4. Usmeni dio ispita*

Članak 19.

(1) Usmeni dio pravosudnog ispita održava se u prostorijama koje odredi ministarstvo nadležno za poslove pravosuđa.

**(2) O vremenu i mjestu održavanja usmenog dijela ispita kandidati će biti obaviješteni putem internetske stranice Ministarstva pravosuđa najkasnije osam dana prije dana određenog za polaganje.**

Članak 20.

Prije početka usmenog dijela ispita tajnik Ispitnog povjerenstva utvrdit će identitet kandidata i upozoriti kandidate na posljedice težeg remećenja urednog tijeka ispita i neopravdanog napuštanja usmenog dijela pravosudnog ispita.

Članak 21.

(1) Predsjednik Ispitnog povjerenstva određuje redoslijed ispitivanja pojedinih grupa predmeta i brine se o održavanju reda na usmenom dijelu ispita.

(2) Nakon završenog ispitivanja pojedine grupe predmeta određuje se stanka od 10 minuta.

Članak 22.

(1) Usmeni dio ispita je javan.

(2) Osobe zainteresirane za slušanje ispita prijavljuju se ministarstvu nadležnom za poslove pravosuđa putem interneta, odnosno putem web-portala.

(3) Raspored slušanja usmenog dijela ispita određuje se prema raspoloživim prostornim mogućnostima, vodeći računa o nesmetanom odvijanju tijeka usmenog dijela ispita.

(4) Predsjednik Ispitnog povjerenstva može udaljiti slušatelje koji svojim ponašanjem ometaju tijek usmenog dijela ispita, kao i slušatelje koji se u prostoriji u kojoj se održava ispitivanje ne mogu smjestiti na način da ne ometaju tijek ispita.

Članak 23.

(1) Po završetku usmenog dijela ispita iz pojedine grupe predmeta Ispitno povjerenstvo za svakog kandidata utvrđuje ostvareni broj bodova za tu grupu predmeta.

(2) Kandidatu koji iz pojedine grupe predmeta dobije manje od 5 bodova, predsjednik Ispitnog povjerenstva utvrdit će da nije položio pravosudni ispit, te prestati s daljnjim ispitivanjem tog kandidata.

(3) Po završetku usmenog dijela ispita, Ispitno povjerenstvo za svakog kandidata utvrđuje ukupno ostvareni broj bodova i donosi odluku o rezultatu pravosudnog ispita.

(4) Odluka Ispitnog povjerenstva o rezultatu pravosudnog ispita priopćuje se kandidatima. Ako kandidat ne želi da se odluka objavi u nazočnosti ostalih kandidata, odluka će mu se priopćiti samo u nazočnosti članova Ispitnog povjerenstva.

Članak 24.

(1) O tijeku pravosudnog ispita tajnik Ispitnog povjerenstva vodi zapisnik za svakog kandidata zasebno na obrascu koji je sastavni dio ovog Pravilnika (obrazac broj 2).

(2) Zapisnik potpisuju svi članovi Ispitnog povjerenstva koji su ispitivali kandidata, tajnik Ispitnog povjerenstva i kandidat.

*3.5. Izdavanje uvjerenja i svjedodžbe*

Članak 25.

(1) Neposredno nakon položenog ispita kandidatu koji je ispit položio izdaje se uvjerenje o položenom pravosudnom ispitu na obrascu koji je sastavni dio ovog Pravilnika (obrazac broj 3).

(2) O rezultatima pravosudnog ispita izdaje se svjedodžba na obrascu koji je sastavni dio ovog Pravilnika (obrazac broj 4).

(3) Kandidatu koji je na pravosudnom ispitu ostvario 90 ili više bodova, izdaje se svjedodžba s posebnom pohvalom na obrascu koji je sastavni dio ovog Pravilnika (obrazac broj 5).

(4) Uvjerenje i svjedodžbu o položenom pravosudnom ispitu potpisuje predsjednik i tajnik Ispitnog povjerenstva.

(5) Svjedodžba o položenom pravosudnom ispitu dostavit će se kandidatu u roku od 30 dana od dana položenog ispita.

Članak 26.

(1) U ministarstvu nadležnom za poslove pravosuđa vodi se evidencija o kandidatima koji su pristupili polaganju pravosudnog ispita u knjizi pravosudnih ispita na obrascu koji je sastavni dio ovog Pravilnika (obrazac broj 6).

(2) Evidencija iz stavka 1. ovog članka može se voditi i u elektronskom obliku.

*3.6. Troškovi pravosudnog ispita*

Članak 27.

Visinu troškova polaganja pravosudnog ispita određuje ministar nadležan za poslove pravosuđa posebnom odlukom, s ciljem podmirivanja svih izdataka vezanih za njegovo održavanje.

Članak 28.

(1) Troškove polaganja pravosudnog ispita za vježbenika u pravosudnom tijelu koji prvi put polaže pravosudni ispit, snosi pravosudno tijelo u koje je raspoređen.

(2) Kandidat iz stavka 1. ovoga članka koji pravosudni ispit ne položi prvi puta, sam snosi troškove ponovnog pristupa polaganju pravosudnog ispita.

4. ZAVRŠNE ODREDBE

Članak 29.

(1) Ovaj Pravilnik objavit će se u »Narodnim novinama«, a stupa na snagu 1. rujna 2009. godine.

(2) Stupanjem na snagu ovoga Pravilnika prestaje važiti Pravilnik o načinu prijavljivanja za pravosudni ispit i o sastavu i načinu rada Ispitne komisije za polaganje pravosudnog ispita (»Narodne novine«, broj 17/90).

*Obrazac broj 1*

**ZAPISNIK O TIJEKU PISANOG DIJELA PRAVOSUDNOG ISPITA**

1. Mjesto i datum održavanja pisanog dijela pravosudnog ispita

2. Imena kandidata koji su pristupili pisanom dijelu pravosudnog ispita te njihove osobne zaporke

3. Imena kandidata koji nisu pristupili pisanom dijelu pravosudnog ispita

4. Kandidati poučeni o odredbama Zakona o vježbenicima u pravosudnim tijelima i pravosudnom ispitu i Pravilnika o polaganju pravosudnog ispita kojima je uređen pisani dio pravosudnog ispita

5. Vrijeme početka pisanog dijela pravosudnog ispita

6. Imena kandidata kod kojih su pronađena nedopuštena pomagala, vrsta nedopuštenog pomagala i vrijeme oduzimanja pisane radnje

7. Razlozi i trajanje ometanja urednog tijeka ispita

8. Imena kandidata kod su remetili uredni tijek pravosudnog ispita i vrijeme oduzimanja

pisane radnje

9. Vrijeme za koje je svima-pojedinom kandidatu produžen pisani dio ispita i razlog produžetka

10. Imena kandidata kojima je naložena ili omogućena ponovna izrada pisane radnje uz obrazloženje razloga

11. Imena kandidata koji nisu predali pisanu radnju u propisanom vremenu te vrijeme predaje radnje.

12. Napomena:

13. Vrijeme završetka ispita

14. Ime i potpis osobe zadužene za nadzor tijeka pisanog dijela pravosudnog ispita

Obrazac broj 2

**ZAPISNIK O PRAVOSUDNOM ISPITU**

Sastavljen pred Ispitnim povjerenstvom za polaganje pravosudnog ispita o polaganju pravosudnog ispita kandidata \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ iz \_\_\_\_\_\_\_\_\_\_\_\_\_\_\_\_\_\_\_.

(ime i prezime, osobna zaporka, (mjesto prebivališta

datum i mjesto rođenja)

**A. Pisani dio pravosudnog ispita**

Kandidatu **je – nije** oduzeta pisana radnja iz \_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_ predmeta zbog korištenja nedopuštenih pomagala – remećenja urednog tijeka ispita prije isteka propisanog vremena trajanja pisanog dijela pravosudnog ispita.

Kandidatu **je – nije** produženo vrijeme za izradu pisane radnje iz \_\_\_\_\_\_\_\_\_\_\_\_\_\_\_\_\_\_\_\_\_\_\_\_ predmeta.

Kandidat **nije** predao pisanu radnju iz \_\_\_\_\_\_\_\_\_\_\_\_\_\_\_\_\_\_\_\_\_\_\_ u propisanom vremenu slijedom čega predsjednik Ispitnog povjerenstva utvrđuje da pravosudni ispit **nije** položio.

U pisanom dijelu pravosudnog ispita kandidat je izradio:

**I.**Dana \_\_\_\_\_\_\_\_\_\_\_\_\_\_\_\_ pisanu radnju iz građanskog predmeta, \_\_\_\_\_\_\_\_\_\_\_\_\_\_ suda u \_\_\_\_\_\_\_\_\_\_\_\_, poslovni broj predmeta: \_\_\_\_\_\_\_\_\_\_\_\_\_ koju su ocjenjivali:

1. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ koji je istu ocijenio sa \_\_\_\_\_\_\_\_\_\_\_\_\_\_ bodova i to za;

– sposobnost raspoznavanja bitnih argumenata za odlučivanje \_\_\_\_\_\_\_\_\_\_\_\_ bodova,

– analizu činjeničnog stanja \_\_\_\_\_\_\_\_\_\_ bodova,

– analiza pravne situacije \_\_\_\_\_\_\_\_\_\_\_ bodova

– sintezu (odluku) uz objašnjenje činjeničnog i pravnog stanja \_\_\_\_\_\_\_\_\_\_ bodova,

– jasno, nedvojbeno, sažeto i logično obrazloženje \_\_\_\_\_\_\_\_\_\_\_\_ bodova.

2. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ koji je istu ocijenio sa \_\_\_\_\_\_\_\_ bodova i to za:

– sposobnost raspoznavanja bitnih argumenata za odlučivanje \_\_\_\_\_\_\_\_\_\_\_\_ bodova,

– analizu činjeničnog stanja \_\_\_\_\_\_\_\_\_\_ bodova,

– analiza pravne situacije \_\_\_\_\_\_\_\_\_\_\_ bodova

– sintezu (odluku) uz objašnjenje činjeničnog i pravnog stanja \_\_\_\_\_\_\_\_\_\_ bodova,

– jasno, nedvojbeno, sažeto i logično obrazloženje \_\_\_\_\_\_\_\_\_\_\_\_ bodova.

Konačno ostvareni broj bodova \_\_\_\_\_\_\_\_\_\_\_\_\_.

**II.**Dana \_\_\_\_\_\_\_\_\_\_\_\_\_\_\_\_\_ pisanu radnju iz kaznenog predmeta, \_\_\_\_\_\_\_\_\_\_\_\_\_\_ suda u \_\_\_\_\_\_\_\_\_\_\_\_, poslovni broj predmeta: \_\_\_\_\_\_\_\_\_\_\_\_\_ koju su ocjenjivali:

1. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ koji je istu ocijenio sa \_\_\_\_\_\_\_\_\_\_\_\_\_\_ bodova i to za;

– sposobnost raspoznavanja bitnih argumenata za odlučivanje \_\_\_\_\_\_\_\_\_\_\_\_ bodova,

– analizu činjeničnog stanja \_\_\_\_\_\_\_\_\_\_ bodova,

– analiza pravne situacije \_\_\_\_\_\_\_\_\_\_\_ bodova

– sintezu (odluku) uz objašnjenje činjeničnog i pravnog stanja \_\_\_\_\_\_\_\_\_\_ bodova,

– jasno, nedvojbeno, sažeto i logično obrazloženje \_\_\_\_\_\_\_\_\_\_\_\_ bodova.

2. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ koji je istu ocijenio sa \_\_\_\_\_\_\_\_ bodova i to za:

– sposobnost raspoznavanja bitnih argumenata za odlučivanje \_\_\_\_\_\_\_\_\_\_\_\_ bodova,

– analizu činjeničnog stanja \_\_\_\_\_\_\_\_\_\_ bodova,

– analiza pravne situacije \_\_\_\_\_\_\_\_\_\_\_ bodova

– sintezu (odluku) uz objašnjenje činjeničnog i pravnog stanja \_\_\_\_\_\_\_\_\_\_ bodova,

– jasno, nedvojbeno, sažeto i logično obrazloženje \_\_\_\_\_\_\_\_\_\_\_\_ bodova.

Konačno ostvareni broj bodova \_\_\_\_\_\_\_\_\_\_\_\_\_.

**III.**Dana \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ pisanu radnju iz predmeta, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ koju su ocjenjivali:

1. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ koji je istu ocijenio sa \_\_\_\_\_\_\_\_\_\_\_\_\_\_ bodova i to za;

– sposobnost raspoznavanja bitnih argumenata za odlučivanje \_\_\_\_\_\_\_\_\_\_\_\_ bodova,

– analizu činjeničnog stanja \_\_\_\_\_\_\_\_\_\_ bodova,

– analiza pravne situacije \_\_\_\_\_\_\_\_\_\_\_ bodova

– sintezu (odluku) uz objašnjenje činjeničnog i pravnog stanja \_\_\_\_\_\_\_\_\_\_ bodova,

– jasno, nedvojbeno, sažeto i logično obrazloženje \_\_\_\_\_\_\_\_\_\_\_\_ bodova.

2. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ koji je istu ocijenio sa \_\_\_\_\_\_\_\_ bodova i to za:

– sposobnost raspoznavanja bitnih argumenata za odlučivanje \_\_\_\_\_\_\_\_\_\_\_\_ bodova,

– analizu činjeničnog stanja \_\_\_\_\_\_\_\_\_\_ bodova,

– analiza pravne situacije \_\_\_\_\_\_\_\_\_\_\_ bodova

– sintezu (odluku) uz objašnjenje činjeničnog i pravnog stanja \_\_\_\_\_\_\_\_\_\_ bodova,

– jasno, nedvojbeno, sažeto i logično obrazloženje \_\_\_\_\_\_\_\_\_\_\_\_ bodova.

Konačno ostvareni broj bodova \_\_\_\_\_\_\_\_\_\_\_\_\_.

**B. Usmeni dio pravosudnog ispita**

Usmeni dio pravosudnog ispita kandidat je polaže dana \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ pred Ispitnim povjerenstvom u sastavu:

Predsjednik: \_\_\_\_\_\_\_\_\_\_\_\_\_\_\_\_\_\_\_\_\_\_\_

Članovi: 1. \_\_\_\_\_\_\_\_\_\_\_\_\_\_\_\_\_\_\_\_\_\_\_

2. \_\_\_\_\_\_\_\_\_\_\_\_\_\_\_\_\_\_\_\_\_\_\_

3. \_\_\_\_\_\_\_\_\_\_\_\_\_\_\_\_\_\_\_\_\_\_\_

4. \_\_\_\_\_\_\_\_\_\_\_\_\_\_\_\_\_\_\_\_\_\_\_

Tajnik: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

I. Iz predmeta građansko i trgovačko pravo kandidat je izvukao karticu broj \_\_\_\_\_\_ sa slijedećim pitanjima:

Ispitno povjerenstvo ocijenilo je znanje kandidata iz ove grupe predmeta s \_\_\_\_\_\_\_\_ bodova.

II. Iz predmeta građansko postupovno i obiteljsko pravo kandidat je izvukao karticu broj \_\_\_\_\_\_\_ sa sljedećim pitanjima:

Ispitno povjerenstvo ocijenilo je znanje kandidata iz ove grupe predmeta s \_\_\_\_\_\_\_\_ bodova.

III. Iz predmeta kazneno i kazneno postupovno pravo kandidat je izvukao karticu broj \_\_\_\_\_\_\_ sa sljedećim pitanjima:

Ispitno povjerenstvo ocijenilo je znanje kandidata iz ove grupe predmeta s \_\_\_\_\_\_\_\_ bodova.

IV. Iz predmeta radno i upravno pravo kandidat je izvukao karticu broj \_\_\_\_\_\_\_ sa sljedećim pitanjima:

Ispitno povjerenstvo ocijenilo je znanje kandidata iz ove grupe predmeta s \_\_\_\_\_\_\_\_ bodova.

V. Iz predmeta ustavno uređenje, osnove sustava Europske unije i organizacija pravosuđa kandidat je izvukao karticu broj \_\_\_\_\_\_\_\_ sa sljedećim pitanjima:

Ispitno povjerenstvo ocijenilo je znanje kandidata iz ove grupe predmeta s \_\_\_\_\_\_\_\_ bodova.

Time je ispitivanje završeno.

Nakon toga u odsutnosti kandidata Ispitno povjerenstvo je utvrdilo da je kandidat na pravosudnom ispitu ostvario ukupno \_\_\_\_\_\_\_\_\_\_\_\_\_ bodova slijedom čega je – nije položio pravosudni ispit.

Odluku Ispitnog povjerenstva kandidatu je priopćio predsjednik Ispitnog povjerenstva u nazočnosti – odsutnosti drugih kandidata te mu je uručio uvjerenje o položenom pravosudnom ispitu.

Činjenice navedene u ovom zapisniku potvrđuju svojim potpisom:

Predsjednik: \_\_\_\_\_\_\_\_\_\_\_\_\_\_\_\_\_\_\_\_\_\_\_

Članovi: 1. \_\_\_\_\_\_\_\_\_\_\_\_\_\_\_\_\_\_\_\_\_\_\_

2. \_\_\_\_\_\_\_\_\_\_\_\_\_\_\_\_\_\_\_\_\_\_\_

3. \_\_\_\_\_\_\_\_\_\_\_\_\_\_\_\_\_\_\_\_\_\_\_

4. \_\_\_\_\_\_\_\_\_\_\_\_\_\_\_\_\_\_\_\_\_\_\_

Tajnik: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kandidat: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*Obrazac broj 3*

KLASA: UP/I -\_\_\_\_\_\_\_\_\_\_\_\_\_

URBROJ: \_\_\_\_\_\_\_\_\_\_\_\_\_\_\_\_\_

Zagreb, \_\_\_\_\_\_\_\_\_\_\_\_\_\_\_\_\_

Ministarstvo pravosuđa, na temelju članka 25. stavka 1. Pravilnika o polaganju pravosudnog ispita (»Narodne novine« broj \_\_\_\_\_), izdaje

**UVJERENJE  
o položenom pravosudnom ispitu**

Potvrđuje se da je \_\_\_\_\_\_\_\_\_\_\_\_\_\_\_\_\_\_\_\_\_\_\_\_, rođen-a \_\_\_\_\_\_\_\_\_\_\_\_ u \_\_\_\_\_\_\_\_\_\_\_\_, pristupio-la na osnovi rješenja ovog Ministarstva, klasa: \_\_\_\_\_\_\_\_\_\_\_\_\_\_\_\_\_\_, urbroj: \_\_\_\_\_\_\_\_\_\_\_\_\_\_\_\_\_\_ od \_\_\_\_\_\_\_\_\_\_\_\_\_\_\_\_\_\_, polaganju pravosudnog ispita na dane \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

Imenovani-na je ispit položio-la.

Ovo uvjerenje izdaje se u svrhu reguliranja prava koja se stječu na osnovi položenog pravosudnog ispita.

Uvjerenje je oslobođeno od naplate upravne pristojbe na osnovi članka 7. stavka 2. točke 22. Zakona o upravnim pristojbama.

Tajnik Predsjednik  
Ispitnog povjerenstva Ispitnog povjerenstva

\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_

*Obrazac broj 4*

**REPUBLIKA HRVATSKA  
MINISTARSTVO PRAVOSUĐA**

KLASA: UP/I -\_\_\_\_\_\_\_\_\_\_\_\_\_

URBROJ: \_\_\_\_\_\_\_\_\_\_\_\_\_\_\_\_\_

Zagreb, \_\_\_\_\_\_\_\_\_\_\_\_\_\_\_\_\_

Ministarstvo pravosuđa, na temelju članka 25. stavka 2. Pravilnika o polaganju pravosudnog ispita (»Narodne novine« broj \_\_\_\_\_), izdaje

**SVJEDOŽBU  
o položenom pravosudnom ispitu**

\_\_\_\_\_\_\_\_\_\_\_\_\_\_\_\_\_ rođen-a \_\_\_\_\_\_\_\_ u \_\_\_\_\_\_\_\_\_\_\_\_\_\_ položio-la je pravosudni ispit   
  
dana \_\_\_\_\_\_\_\_\_\_\_\_\_\_\_\_ pred Ispitnim povjerenstvom za polaganje pravosudnog ispita.

Imenovani je na pravosudnom ispitu ostvario:

– za pisanu radnju iz građanskog prava: \_\_\_\_\_ bodova,

– za pisanu radnju iz kaznenog prava: \_\_\_\_\_ bodova,

– za pisanu radnju iz \_\_\_\_\_\_\_\_\_\_\_\_\_\_ prava: \_\_\_\_\_ bodova,

– na usmenom dijelu ispita iz građanskog i  
trgovačkog prava: \_\_\_\_\_ bodova,

– na usmenom dijelu ispita iz građanskog  
postupovnog i obiteljskog prava: \_\_\_\_\_ bodova,

– na usmenom dijelu ispita iz kaznenog i  
kaznenog postupovnog prava: \_\_\_\_\_ bodova,

– na usmenom dijelu ispita iz radnog i  
upravnog prava: \_\_\_\_\_ bodova,

– na usmenom dijelu ispita iz ustavnog uređenja,  
osnova sustava Europske unije te organizacije  
pravosuđa: \_\_\_\_\_ bodova,

pa je prema tome na pravosudnom ispitu  
ostvario ukupno \_\_\_\_\_\_\_\_ bodova.

Ova svjedodžba je oslobođena od naplate upravne pristojbe na temelju članka 7. stavka 2. točke 22. Zakona o upravnim pristojbama.

Tajnik Predsjednik  
Ispitnog povjerenstva Ispitnog povjerenstva

\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_

*Obrazac broj 5*

**REPUBLIKA HRVATSKA  
MINISTARSTVO PRAVOSUĐA**

KLASA: UP/I -\_\_\_\_\_\_\_\_\_\_\_\_\_

URBROJ: \_\_\_\_\_\_\_\_\_\_\_\_\_\_\_\_\_

Zagreb, \_\_\_\_\_\_\_\_\_\_\_\_\_\_\_\_\_

Ministarstvo pravosuđa, na temelju članka 25. stavka 3. Pravilnika o polaganju pravosudnog ispita (»Narodne novine« broj \_\_\_\_\_), izdaje

**SVJEDODŽBU  
o položenom pravosudnom ispitu  
S POSEBNOM POHVALOM**

\_\_\_\_\_\_\_\_\_\_\_\_\_\_\_\_ rođen-a \_\_\_\_\_\_\_\_\_ u \_\_\_\_\_\_\_\_\_\_\_\_\_\_ položio-la je pravosudni ispit dana \_\_\_\_\_\_\_\_\_\_\_\_\_\_\_\_\_\_\_\_\_\_ pred Ispitnim povjerenstvom za polaganje pravosudnog ispita.

Imenovani je na pravosudnom ispitu ostvario:

– za pisanu radnju iz građanskog prava: \_\_\_\_\_ bodova,

– za pisanu radnju iz kaznenog prava: \_\_\_\_\_ bodova,

– za pisanu radnju iz \_\_\_\_\_\_\_\_\_\_\_\_\_\_\_\_ prava: \_\_\_\_\_ bodova,

– na usmenom dijelu ispita iz građanskog i  
trgovačkog prava: \_\_\_\_\_\_\_\_ bodova,

– na usmenom dijelu ispita iz građanskog  
postupovnog i obiteljskog prava: \_\_\_\_\_ bodova,

– na usmenom dijelu ispita iz kaznenog i  
kaznenog postupovnog prava: \_\_\_\_\_ bodova,

– na usmenom dijelu ispita iz radnog i  
upravnog prava: \_\_\_\_\_ bodova,

– na usmenom dijelu ispita iz ustavnog uređenja,  
osnova sustava Europske unije te organizacije  
pravosuđa: \_\_\_\_\_ bodova,

pa je prema tome na pravosudnom ispitu  
ostvario ukupno \_\_\_\_\_ bodova.

Stoga Ispitno povjerenstvo za ostvareni uspjeh na pravosudnom ispitu izriče

**POSEBNU POHVALU.**

Tajnik Predsjednik  
  
Ispitnog povjerenstva Ispitnog povjerenstva

\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_

*Obrazac broj 6*

Redni broj: \_\_\_\_\_\_\_\_\_\_\_\_/\_\_\_\_

KLASA: UP/I -\_\_\_\_\_\_\_\_\_\_\_\_\_

URBROJ: \_\_\_\_\_\_\_\_\_\_\_\_\_\_\_\_\_

Kandidat \_\_\_\_\_\_\_\_\_\_\_\_\_\_\_\_\_\_\_\_\_\_\_, rođen-a \_\_\_\_\_\_\_\_\_\_ u \_\_\_\_\_\_\_\_\_\_\_\_\_\_\_\_\_\_, polagao-la je \_\_\_\_\_\_\_\_\_\_\_\_\_ put pravosudni ispit na osnovi \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Zakona o vježbenicima u pravosudnim tijelima i pravosudnom ispitu, i to pisani dio ispita dana \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, a usmeni dio ispita dana \_\_\_\_\_\_\_\_\_\_\_\_\_\_\_.

Kandidat je na pravosudnom ispitu ostvario ukupno \_\_\_\_\_\_\_\_\_ bodova te je – nije ispit položio.

Tajnik Predsjednik  
Ispitnog povjerenstva Ispitnog povjerenstva

\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_

(ime, prezime i potpis) (ime, prezime i potpis)

**TEKST KOJI NIJE UŠAO U PROČIŠĆENI TEKST  
  
PRAVILNIK O IZMJENAMA PRAVILNIKA O POLAGANJU PRAVOSUDNOG ISPITA**  
  
(„Narodne novine“, broj 22/15 od 25.02.2015.)  
  
**Članak 11.**

**Ovaj Pravilnik objavljuje se u »Narodnim novinama«, a stupa na snagu 1. ožujka 2015.**